OKRESNÁ PROKURATÚRA GALANTA 
Obrancov mieru 2, 924 29 Galanta 1	

Číslo: 1 Pv 299/16/2202	Galanta 03.08.2016 
EEČ: 2-17-92-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Galanta 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX XXXXX, Slovensko
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec dcéry XXXXX, nar. XXXXX, bytom u matky XXXXX, XXXXX XXXXX, XXXXX, napriek tomu, že mu zo Zákona o rodine vyplýva vyživovacia povinnosť na svoju dcéru, pričom rozsah tejto povinnosti mu bol určený rozsudkom Okresného súdu XXXXX sp.zn. 12P/29/2014 zo dňa 11.03.2014 právoplatný dňa 14.04.2014, ktorým bol zaviazaný prispievať na výživu dcéry XXXXX sumou vo výške 50,- € mesačne, vždy do 15 –teho dňa toho ktorého mesiaca vopred k rukám matky dieťaťa XXXXX, si otec svoju vyživovaciu povinnosť v mieste trvalého bydliska a všade tam, kde sa zdržiaval neplnil, čím mu vznikol dlh na výživnom za obdobie od mesiaca september 2015 až doposiaľ v celkovej výške 400,- €  
lebo zanikla trestnosť činu.  
 
Odôvodnenie:
Uznesením povereného príslušníka Okresného riaditeľstva PZ Galanta, Obvodné oddelenie PZ Galanta XXXXX zo dňa 14.05.2016 bolo podľa § 206 odsek 1 Trestného poriadku vznesené obvinenie XXXXX za prečin zanedbania povinnej výživy podľa § 207 ods.1 Trestného zákona na tom skutkovom základe ako je uvedené vo výrokovej časti tohto uznesenia.
	
	Obvinenie bolo vznesené na základe trestného oznámenia XXXXX zo dňa 18.04.2016, rozsudku Okresného súdu Galanta sp.zn. 12P/29/2014 zo dňa 11.03.2014 právoplatný dňa 23.04.2014, rodného listu a ďalších zadovážených listinných materiálov. 
	         
Počas skráteného vyšetrovania, z výsluchu obvineného XXXXX dňa 07.06.2016 vyplýva, že si je vedomý vyživovacej povinnosti na dcéru XXXXX v sume 50,- € za obdobie od mesiaca september 2015 až doposiaľ. Nie je však pravdou, že výživné vôbec neplatil. V mesiaci október 2015 dal poškodenej XXXXX do rúk 150,- €, v novembri 2015 jej dal 50,- €, v mesiaci máj uhradil 50,- €, pričom si je vedomý zostatku dlhu na výživnom v sume 250,- €. Uvedený dlh má záujem zaplatiť. 

Svedok (poškodená) XXXXX uviedla, že výživné za obdobie od mesiaca december 2015 až do mesiaca apríl 2016 obvinený XXXXX neplatil, v mesiaci máj 2016 jej zaplatil 50,- €, teda celkom jej na výživnom dlhuje 250,- €.   Počas výsluchu dňa 21.07.2016 uviedla, že jej obvinený XXXXX dňa 22.06.2016 zaslal výživné za celé obdobie neplnenia si vyživovacej povinnosti,  od mesiaca december 2015 až do mesiaca jún 2016 prostredníctvom poštovej poukážky v sume 300,- €. Zároveň dodala, že počas obdobia neplnenia si vyživovacej povinnosti obvineným XXXXX hmotnou núdzou netrpeli. 

Skutočnosť, že výživné bolo v celom rozsahu zaplatené a počas neplnenia si vyživovacej povinnosti zo strany obvineného XXXXX hmotnou núdzou netrpeli, odôvodňuje vydanie uznesenia o zastavení trestného stíhania podľa § 215 odsek 1 písmeno h) Trestného poriadku.

	Podľa ustanovenia § 86 ods. 1 písm. a) Trestného zákona /účinnej ľútosti/,  trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Pretože trestnosť činu s poukazom na ustanovenie § 86 ods. 1 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Lívia Poluchová 
prokurátorka